דב אלבוקרק

דב אלבוקרק (נולד ב-11 בדצמבר 1966) הוא רופא ישראלי, סגן מנהל קמפוס בילינסון של המרכז הרפואי רבין בפתח תקווה (אוקטובר 2020).

ביוגרפיה
אלבוקרק נולד באיסטנבול, שבטורקיה, לד"ר מואיז אלבוקרק, רופא משפחה, וסוזי אלבוקרק, מזכירה רפואית. עלה עם משפחתו לישראל בשנת 1970. למד רפואה באוניברסיטת תל אביב במסגרת העתודה האקדמית, ולימודי ניהול מערכות בריאות (MHA) באוניברסיטת בן-גוריון. הוא מומחה ברפואת ילדים ובמינהל רפואי.

שימש כרופא ילדים בכיר במרכז שניידר לרפואת ילדים בישראל וסגן מנהל בית החולים בילינסון. בשנים 2013 - 2014 היה עוזר רפואי למנכ"ל משרד הבריאות וריכז את הסדרת פרויקט שיתוף מידע (אופק) ואת תחום השיקום הרפואי ועמד בראש ועדה לבחינת פריסת אמבולנסים ביהודה ושומרון.

לימד במסלול "צמרת" – המסלול הצבאי ללימודי רפואה באוניברסיטה העברית ומאז 2014 במועצת הפקולטה לרפואה בבית-הספר לרפואה באוניברסיטת תל אביב.

תושב הוד השרון. נשוי לעו"ד דורית גרכט אלבוקרק, לשעבר מנכ"לית איקון מחקרים קליניים ישראל, ואב לשלושה בנים.

בין השנים 2014 ל-2020 ניהל את בית החולים השיקומי "רעות" בתל אביב.

שירות צבאי
ד"ר אלבוקרק שירת בחיל הרפואה והגיע לדרגת אלוף-משנה. במהלך שירותו הצבאי ביצע תפקידים רבים, ובהם: מפקד רפואה פיקודי של פיקוד מרכז, וקצין רפואה אוגדתי של אוגדת יהודה ושומרון. במסגרת תפקידו כראש ענף מיון רפואי ורפואה תעסוקתית קידם דיגיטציה של ספר הפרופילים הרפואיים, יזם והוביל תהליכי שיתוף מידע רפואי בין קופות החולים לצה"ל בנוגע למועמדים לשירות ביטחון.

בשנת 2013, השתתף אלבוקרק במשלחת ההצלה של צה"ל לפיליפינים, לאחר אסון הטייפון יולנדה. הוא ניהל את מערך הילדים בבית חולים שדה של חיל הרפואה, במסגרתו טופלו כ-850 ילדים.

פרסים
 פרס ראש אכ"א למצוינות (2013).
 פרס ראש אט"ל לפרויקט טכנולוגי (2012) על פרויקט שיתוף מידע רפואי בין קופות החולים לצה"ל.
 פרס ראש אט"ל לצוות שיפור מצטיין (2004).
 פרס למחקר מצטיין, החברה הישראלית לפדיאטריה קלינית (2003).
 מדריך מצטיין בבית הספר לרפואה ע"ש סאקלר באוניברסיטת תל אביב (2003).

חברות בפורומים מקצועיים
 חבר במועצה הלאומית לשיקום.
 חבר במועצה הלאומית לגריאטריה.
 חבר בוועד איגוד מנהלי בתי חולים בהסתדרות הרפואית.

קישורים חיצוניים
 מנהל חדש במרכז הרפואי-שיקומי רעות, באתר NEWS1, 31 באוגוסט 2014
 ראיון של ד"ר דב אלבוקרק בתוכנית הרדיו "כבוד העו"ד עם עורך הדין ליאור טומשין", רדיוס 100FM, 5 בדצמבר 2017
 ד"ר דב אלבוקרק, 100 רופאים לכל המדינה: מצבה העגום של רפואת השיקום על מצבה של רפואת השיקום בישראל, באתר ynet, 7 במאי 2018
 ד"ר דב אלבוקרק, המחסור ברופאים: מי יטפל באלפי החולים הזקוקים לשיקום?, על מחסור ברופאי שיקום וגריאטריה בישראל, באתר הארץ, 6 בדצמבר 2018
 הילה אלרואי, שיטת התקצוב האבסורדית המונעת מנפגעי שבץ את השיקום המגיע להם, "סטטוסקופ" - מוסף הבריאות של המהדורה המרכזית של ערוץ 10, 25 באוקטובר 2018

רופאי ילדים ישראלים
מנהלי בתי חולים בישראל
סגל מרכז שניידר לרפואת ילדים
סגל אוניברסיטת תל אביב: רפואה
קציני חיל הרפואה
אלופי-משנה בצה"ל
בוגרי תיכון בן-גוריון (פתח תקווה)
בעלי תואר דוקטור לרפואה מאוניברסיטת תל אביב
בוגרי העתודה האקדמית
ישראלים ילידי טורקיה
ישראלים שנולדו ב-1966